528.01 REGOLAMENTI DWAR IL-FUNZJONIJIET U R-RESPONSABBILTAJIET TAD-DIPARTIMENT GĦALL-POLITIKA TAS-SAĦĦA L-AVVIŻ LEGALI 387 tal-2013. L-AVVIŻ LEGALI 387 tal-2013. 1. Titolu. It-titolu ta’ dawn ir-regolamenti huwa r-Regolamenti dwar il-Funzjonijiet u r-Responsabbiltajiet tad-Dipartiment għall-Politika tas-Saħħa. Tifsir. 2. F’dawn ir-regolamenti, kemm-il darba r-rabta tal-kliem ma tkunx teħtieġ xort’oħra- " Att " tfisser l-Att dwar is-Saħħa; Kap. 528. Kap. 528. " Ministru " tfisser il-Ministru responsabbli għas-Saħħa. 3. (1) Tkun il-funzjoni tad-Dipartiment għall-Politika tas-Saħħa b’mod ġenerali li jagħti pariri lill-Ministru fuq il-materji kollha li għandhom x’jaqsmu mal-politika tal-Gvern dwar is-saħħa, li jagħti pariri fuq l-iżvilupp tal-politika dwar is-saħħa u l-kordinament ta’ pjani strateġiċi, fuq it-tfassil u l-implimentazzjoni ta’ pjani ta’ azzjoni, u fuq l-evalwazzjoni tar-riżultati sabiex jikkontribwixxi għas-sostenibbiltà tas-saħħa pubblika u tas-servizzi tas-saħħa. (2) B’mod partikolari fost il-funzjonijiet u d-dmirijiet tiegħu, dan id-Dipartiment għandu: (a) jagħti pariri dwar l-istrateġiji u l-għanijiet għas-sistema tas-saħħa; (b) jiġbor, janalizza u jippubblika data epidemjoloġika dwar l-istatus tas-saħħa tal-pajjiż sabiex jiġu identifikati u prijoritizzat i l-bżonnijiet tas-saħħa; (ċ) jagħmel valutazzjoni tal-ħtiġiet u ppjanar u tbassir tas-sistema tas-saħħa; (d) jiżviluppa strateġiji bbażati fuq l-evidenza miġbura u vijabbli finanzjarjament wara konsultazzjoni ma’ dawk interessati; (e) jaħdem mal-partijiet interessati rilevanti sabiex jimplimenta policies u strateġiji; (f) jissorvelja u jirraporta dwar it-tħaddim u r-riżultati tas-sistema tas-saħħa; (g) jagħti pariri fuq il-benefiċċji tas-saħħa u servizzi ġodda li jiġu offruti mis-sistema pubblika tas-saħħa wara li jivvaluta bir-reqqa l-implikazzjonijiet tagħhom, inklużi l-implikazzjonijiet finanzjarji; (h) iwettaq assessjar tat-teknoloġija tas-saħħa; (i) jamministra l-politika dwar minhu intitolat għall-benefiċċji tas-saħħa; (j) jaġġorna r-reġistru tal-benefiċċji tas-saħħa u jagħti pariri lill-gvern dwar l-introduzzjoni ta’ servizzi ġodda; (k) jikkummissjona servizzi tas-saħħa ta’ kwalità li jikkumplimentaw is-servizzi pubbliċi tas-saħħa; (l) jorganizza skemi ta’ riferiment speċjalizzati ħafna u inizjattivi transkonfinali; (m) isostni djalogu effettiv ma’ dawk kollha involuti fis-sistema tas-saħħa u jimmira għall-aktar kunsens wiesa’ possibbli dwar kull kwistjoni li għandha x’taqsam mas-saħħa; (n) jiżviluppa sħubija ma’ organizzazzjonijiet mhux governattivi u fornituri privati tas-servizzi tas-saħħa; (o) jikkordina u jippromwovi relazzjonijiet mal-Unjoni Ewropea u internazzjonali; (p) iżomm netwerking nazzjonali u internazzjonali fil-qasam tas-saħħa pubblika u jirrappreżenta lill-Gvern f’fora internazzjonali relatati mas-saħħa pubblika; (q) jikkopera ma’ organizzazzjonijiet lokali u internazzjonali, partikolarment mal-istituzzjonijiet tal-Unjoni Ewropea involuti fis-saħħa, dwar kwistjonijiet fil-kompetenza tad-dipartiment; (r) jippromwovi r-riċerka, t-tagħlim u t-taħriġ; (s) iwettaq dik il-funzjoni jew funzjonijiet oħra li l-Ministru jista’ minn żmien għal żmien jistabbilixxi u jordna; (t) jimplimenta kwalunkwe materja oħra meħtieġa għat-twettiq tal-missjoni td-dipartiment, u għall-eżekuzzjoni tad-dmirijiet li jappartjenu lill-Istat, kif stabbilit fl-Att.